Jonas Vingegaard tog lørdag eftermiddag sin anden etapesejr i det kroatiske cykelløb Cro Race, der er thyboens første løb siden sejren i sommerens Tour de France. Akkurat som på løbets tredje etape vandt han lørdag femte etape foran britiske Oscar Onley. Den britiske DSM-rytter fulgte godt med nordjyden fra Jumbo-Visma på etapen, som sluttede med en mindre stigning. Det lykkedes dog Jonas Vingegaard at kæmpe sig først over målstregen. Løbets førende rytter inden etapen, Jonathan Milan, blev hægtet af rimelig tidligt på etapen, efter Vingegaard og flere andre prominente navne stak afsted på løbets kongeetape, skriver TV 2 SPORT . Med etapesejren kørte Jonas Vingegaard sig derfor i førertrøjen i løbet, som slutter søndag. Han fører med otte sekunder ned til slovenske Matej Mohoric og lørdagens etape-toer Oscar Onley.

Opsummering:
Thyboen kan søndag sikre sig den samlede sejr i cykelløbet Cro Race.